ସମ୍ପୂର୍ଣ୍ଣ କାର୍ଯ୍ୟକ୍ଷମ ହେଲାନି ବିଦ୍ୟୁତ୍ ଉପକେନ୍ଦ୍ର\nସୁକିନ୍ଦା,୮।୧୨(ଡି.ଏନ.ଏ.) ସୁକିନ୍ଦା ବ୍ଲକ ଅନ୍ତର୍ଗତ ଆମ୍ବସାରଠାରେ ନିର୍ମିତ ହରିପୁର\nସମ୍ପୂର୍ଣ୍ଣ କାର୍ଯ୍ୟକ୍ଷମ ହେଲାନି ବିଦ୍ୟୁତ୍ ଉପକେନ୍ଦ୍ର\t December 8th, 00:00 AM December 8th, 00:00 AM\nସୁକିନ୍ଦା,୮।୧୨(ଡି.ଏନ.ଏ.) ସୁକିନ୍ଦା ବ୍ଲକ ଅନ୍ତର୍ଗତ ଆମ୍ବସାରଠାରେ ନିର୍ମିତ ହରିପୁର ୩୩କେଭି ବିଦ୍ୟୁତ୍ ଉପକେନ୍ଦ୍ର ଉଦ୍ଘାଟନ ହେବାର ବର୍ଷେ ପରେ ମଧ୍ୟ ସମ୍ପୂର୍ଣ୍ଣ କାର୍ଯ୍ୟକ୍ଷମ ହୋଇନାହିଁ। ଉଦ୍ଘାଟନ ଦିବସରେ ଏହି ଉପକେନ୍ଦ୍ର ଲୋକଙ୍କ ସେବାରେ ଲାଗିବ ବୋଲି ଦାବି କରିଥିଲା ସମ୍ପୃକ୍ତ ବିଭାଗ। ମାତ୍ର ଏବେ ଏହା ଲୋକଙ୍କ କାର୍ଯ୍ୟରେ ସମ୍ପୂର୍ଣ୍ଣ ଲାଗି ନ ଥିବା ଦେଖିବାକୁ ମିଳିଛି। ପ୍ରକାଶ ଯେ, ଉକ୍ତ ପ୍ରକଳ୍ପକୁ ୨୦୧୬ ମସିହା ଡିସେମ୍ବର ୨୬ରେ ତତ୍କାଳୀନ ଶକ୍ତିମନ୍ତ୍ରୀ ପ୍ରଣବ ପ୍ରକାଶ ଦାସ ଉଦ୍ଘାଟନ କରଥିଲେ। ତେବେ ଏହି ବିଦ୍ୟୁତ୍ ଉପକେନ୍ଦ୍ରଟି ଉଦ୍ଘାଟନ ହେବା ଦିନଠାରୁ ହିଁ ବନ୍ଦ ରହିଥିଲା। ସୁକିନ୍ଦା ବ୍ଲକ ଅନ୍ତର୍ଗତ ନଦୀକୂଳ ଅଞ୍ଚଳର ୭ଟି ପଞ୍ଚାୟତରେ ଅବ୍ୟବସ୍ଥିତ ବିଦ୍ୟୁତ୍ ସେବାର ସମାଧାନ ନିମନ୍ତେ ଏହି ବିଦ୍ୟୁତ୍ ଉପକେନ୍ଦ୍ରର ପ୍ରତିଷ୍ଠା ପାଇଁ ତତ୍କାଳୀନ ବିଧାୟକ ତଥା ପୂର୍ବତନ ଅର୍ଥମନ୍ତ୍ରୀ ପ୍ରଫୁଲ୍ଲ ଚନ୍ଦ୍ର ଘଡ଼େଇ ଉଦ୍ୟମ କରିଥିଲେ। ମାତ୍ର ଏହାର କାର୍ଯ୍ୟ ଆରମ୍ଭ ହେବାକୁ ଦୀର୍ଘ ବର୍ଷ ଲାଗିଯାଇଥିଲା। ଏହାର ଉଦ୍ଘାଟନୀ ଉତ୍ସବରେ ମୁଖ୍ୟଅତିଥି ଭାବେ ଯୋଗଦେଇ ଶକ୍ତିମନ୍ତ୍ରୀ ଏହି ସବ୍ଷ୍ଟେଶନ ଅଞ୍ଚଳବାସୀଙ୍କ ସମସ୍ୟା ଦୂର କରିବା ସହିତ ବିଦ୍ୟୁତ୍ କଷ୍ଟରୁ ମୁକ୍ତି ଦେବ ବୋଲି କହିଥିଲେ। ଉକ୍ତ କାର୍ଯ୍ୟକ୍ରମରେ ଯାଜପୁର ଜିଲା ଏମ୍ପି ରୀତା ତରେଇ, ସୁକିନ୍ଦା ନିର୍ବାଚନ ମଣ୍ଡଳୀର ବିଧାୟକ ପ୍ରୀତିରଞ୍ଜନ ଘଡେଇ, ନେସ୍କୋ ସିଇଓ ଭରତ ଚନ୍ଦ୍ର ଉପାଧ୍ୟାୟ, ନିର୍ବାହୀ ଯନ୍ତ୍ରୀ ନିର୍ମଳ କୁମାର ଦାସ ପ୍ରମୁଖ ଉପସ୍ଥିତ ଥିଲେ। ସେହିଦିନଠାରୁ ବିଦ୍ୟୁତ୍ ସରାବରାହ ସେବା ପାଇବାକୁ ସ୍ବପ୍ନ ଦେଖିଥିବା ନଦୀକୂଳ ଅଞ୍ଚଳର ୭ଟି ପଞ୍ଚାୟତର ହଜାର ହଜାର ଜନସାଧାରଣ ଭକୁଆ ବନି ଯାଇଥିଲେ। ଉକ୍ତ ବିଦ୍ୟୁତ କେନ୍ଦ୍ରରେ ୭ଟି ପଞ୍ଚାୟତକୁ ବିଦ୍ୟୁତ୍ ସରବରାହ ଯୋଗାଇ ଦେବା ନିିମନ୍ତେ ୪ଟି ଫିଡର ବ୍ୟବସ୍ଥା ରହିଛି। ଉଦ୍ଘାଟନ ପରେ ସମସ୍ତ ଫିଡର ଅଚଳ ରହିଥିଲା। ଅନେକ ଅଭିଯୋଗ ପରେ ମାତ୍ର କିଛି ମାସ ତଳେ ୨ଟି ଫିଡରକୁ ଚାଲୁ କରାଯାଇ ହାତିବାରୀ ଏବଂ ହରିପୁର ଗ୍ରାମ ପଞ୍ଚାୟତକୁ ବିଦ୍ୟୁତ୍ ସରବରାହ ଯୋଗାଇ ଦିଆଯାଇଛି। କିନ୍ତୁ ଅନ୍ୟ ୨ଟି ଫିଡର ଅଦ୍ୟାବଧି ଅଚଳ ଅବସ୍ଥାରେ ରହିଛି। ଏହି କାରଣରୁ ଅନ୍ୟ ୫ଟି ପଞ୍ଚାୟତର ହଜାର ହଜାର ଜନସାଧାରଣ ନାହିଁ ନ ଥିବା ଅସୁବିଧାର ସମ୍ମୁଖୀନ ହେଉଥିବା ଦେଖିବାକୁ ମିଳୁଛି। ଅନ୍ୟପକ୍ଷରେ ଚାଲୁ ହୋଇଥିବା ୨ଟି ଫିଡରରୁ ସମୟ ସମୟରେ କିଛି ଗାଁକୁ ବିଦ୍ୟୁତ ସରବରାହ କରାଯାଉଥିବା ବେଳେ କୌଣସି ମୁହୁର୍ତ୍ତରେ ଅତ୍ୟଧିକ ଚାପ ଯୋଗୁ ତାହା ମଧ୍ୟ ଅଚଳ ହୋଇଯିବାର ସମ୍ଭାବନା ରହିଛି। ଏ ନେଇ ଦାୟିତ୍ୱରେ ଥିବା ବିଭାଗୀୟ କନିଷ୍ଠ ଯନ୍ତ୍ରୀ ସେଖ୍ ଆଜମଙ୍କୁ ପଚାରିବାରେ, ଠିକାଦାର ଏଯାଏ ସମ୍ପୂର୍ଣ୍ଣ କାର୍ଯ୍ୟ ସାରି ନାହାନ୍ତି। ବିଭାଗ ତରଫରୁ ଅନେକ ଥର ଚିଠି କରାଯିବା ପରେ ମଧ୍ୟ ସେ କିଛି ଶୁଣୁ ନାହାନ୍ତି ବୋଲି କହିଥିଲେ। ତେବେ ଏତେ ଗୁରୁତ୍ୱପୂର୍ଣ୍ଣ କାଯର୍ୟକୁ ଏଭଳି ଖାମଖିଆଲି ଭାବେ ଦୋଷ ଲଦି ଚୁପ ବସିଯିବାକୁ ସାଧାରଣ ଲୋକେ ହଜମ କରିପାରୁ ନ ଥିବା ବେଳେ ଯଥାଶୀଘ୍ର ଏହାକୁ ଚାଲୁ କରିବାକୁ ଅଞ୍ଚଳବାସୀ ଦାବି କରିଛନ୍ତି।
